钦定古今图书集成/历象汇编/岁功典/第011卷 > 《梁元帝纂要》 > 春赋 李邕
## 钦定古今图书集成/历象汇编/岁功典/第011卷 > 《梁元帝纂要》 > 春赋 李邕

“肇木德以周仁，启春生而赋质，二仪泰而广运，三正
合而元吉，和气蔼兮充㝢，光风浏兮被物，岂因时而
则舒，亦乐道而奚恤。”我圣君大抚万国，肆觐群后，受
天之禧，嘉岁之首，文物粲于南宫，兵戈森于北斗，揽
百辟以同心，贡千春之遐寿。于是明诏有司，摅求时
令，迈惟一之德，究吹万之性，剿土木之庶功，阜稼穑
之勤政，畋渔止杀，狴牢复命。至若固阴往闭，蛰户未
开。蛇盘地蓄，燕伏岩猜。穴蚁敛翼，冰鱼鼓鳃。蠢蠢宛
委，戢戢低徊。“迟击蒙兮久矣，耿献岁兮悠哉。谓将死
而没代，俄作解而惊雷。廓视听于元壤，脱飞骛于焚
莱。瞰青阳以书物，事白日而登台。”观乎旬时甫田，宿
昔曾薄。惊洪铸之神用，伟元化之工作。卷山河之变
衰，置天地之和乐。律何谷而不暄，光何容而不灼？植
也知归，动焉咸若。尔乃杨回曲沼，李杂芳园。条烟浓
而曳地，花锦缛而当轩。玉颜景照，罗袂风翻。惋良人
之愆信，省贱妾而衔恩。蝶栩栩兮梦感，鸟嘤嘤兮思
存。戛瑶柱以緪瑟，引金斝而浮樽。俯侯轩而下泣，贻
《韶》物而何言？借如老军追寇，远使穷河。宵驱鸟逝，野
次星罗。冰皑皑而雪下，风飒飒而霜过。迟日一煦，挟
纩尝多。遣畴岁之寒栗，袭初节之妍和。千岩为之动
色，万壑为之流波。将回辔而秦望，请举手而豳歌。则
有第高公族，鼎贵侯家。丹楼𦆑于御道，画阁耸于朝
霞。明珠买妾，黄金掷蛙。列行游衍，直视骄奢。跨浮云
之宝骑，顿流水之香车。漫平郊而藉草，总上苑而观
花。飞鞭蹴踘，旋舞琵琶。麾戚里之途远，驻长安之日
斜。岂知夫东门在野，北渭需沙。散归闲之邵父，隐养
正之姜牙。趣下里之潦倒，谊乐土之繁华。苟炙背而
垂钓，但开田而种瓜。